
	Iebildums
Biedrība “Gribu palīdzēt bēgļiem” pēc iepazīšanās ar tiesību akta projekta izziņā iekļauto skaidrojumu uztur iepriekš iesniegto iebildumu.
Atkārtoti vēršam uzmanību uz to, ka Ministru kabineta 2023. gada 23. decembra rīkojuma Nr. 927 “Par Pasākumu plānu atbalsta sniegšanai Ukrainas civiliedzīvotājiem Latvijas Republikā 2024. gadam” (turpmāk – MK rīkojums Nr. 927) pasākumā Nr. 6.6. “Atbalsta sniegšana Ukrainas civiliedzīvotājiem zinātniskās darbības turpināšanā, piešķirot Ukrainas pētniekiem Pētniecības stipendijas” noteikts, ka pasākuma izpilde ir pastāvīga. Uzskatām, ka līdz ar grozījumiem Ministru kabineta 2012. gada 24. janvāra noteikumos Nr. 68 "Stipendiju piešķiršanas kārtība ārzemniekiem" tiek pārkāpts tiesiskās paļāvības princips, ņemot vērā to, ka Ukrainas civiliedzīvotāji ir rēķinājušies ar to, ka MK rīkojumā Nr. 927 noteikts, ka viņiem bez pārtraukumiem būs pieejamas pētniecības stipendijas, tomēr tagad tiek noteikts, ka tās būs pieejamas tikai līdz 2024. gada 30. jūnijam. Turklāt paredzams, ka šie grozījumi tiks pieņemti tuvu minētajam tēmiņam, kas nozīmē, ka Ukrainas civiliedzīvotājiem, kas iepriekš saņēmuši pētniecības stipendijas, nebūs daudz laika piemēroties jaunajai situācijai.
Ņemot vērā iepriekš minēto, lūdzam noteikumu (grozījumu) projekta 2., 6. un 12. punktā noteikt, ka pētniecības stipendijas Ukrainas civiliedzīvotājiem ir pieejamas par laikposmu no 2022. gada 1. marta līdz 2024. gada 31. decembrim.
Gadījumā, ja šādas izmaiņas ir pamatojamas ar to, ka pētniecības stipendijas Ukrainas civiliedzīvotājiem turpmāk būs pieejamas no cita finansējuma avota, lūdzam to skaidrot anotācijā. Vēršam uzmanību uz to, ka šobrīd izziņā norādītais, ka “atbalsts Ukrainas civiliedzīvotājiem zinātniskās darbības turpināšanā turpmāk tiks īstenots caur Latvijas Zinātnes padomes bilaterālo programmu” nekādā veidā nav atspoguļots tiesību akta projekta anotācijā. Anotācijas 2.1 sadaļā “Sabiedrības grupas, kuras tiesiskais regulējums ietekmē, vai varētu ietekmēt” šobrīd norādīts, ka Ukrainas civiliedzīvotāji, kuri atbilstoši bija tiesīgi saņemt pētniecības stipendijas, saskaņā ar grozījumiem tās saņems līdz 2024. gada 30. jūnijam, bez jebkāda tālāka skaidrojuma.

